5 Lebaka la konokono la go bo re tshwanetse go ipeela mekgele mo tirelong ya Modimo ke gore re batla go bontsha Jehofa gore re lebogela lorato lwa gagwe le dilo tsotlhe tse di molemo tse a re diretseng tsone. Mopesalema o ne a re: “Go molemo go ntshetsa Jehofa ditebogo . . . Gonne o dirile gore ke ipele, wena Jehofa, ka ntlha ya tiro ya gago; ke goa ka boipelo ka ntlha ya ditiro tsa diatla tsa gago.” (Pes. 92:1, 4) Akanya ka dilo tsotlhe tse Jehofa a go diretseng tsone. O go neile botshelo, o go thusitse gore o nne le tumelo, o go neile Baebele, phuthego le tsholofelo ya go tshelela ruri mo lefatsheng. Fa dilo tse di direlwang Bogosi di tla pele mo botshelong jwa gago, o bontsha Modimo gore o lebogela melemo yotlhe e a go diretseng yone mme seo se dira gore o atamalane le ene.